b'\n_START_ARTICLE_\nNeutronium\n_START_PARAGRAPH_\nNeutronium (lyhennettyn\xc3\xa4 Neutrium) on oletettavasti neutronit\xc3\xa4hdist\xc3\xa4 l\xc3\xb6ytyv\xc3\xa4 aineen olomuoto. Sanan keksi Andreas von Antropoff 1926. Alun perin sanalla viitattiin hypoteettiseen alkuaineeseen, jonka j\xc3\xa4rjestysluku on nolla ja joka sijoitettiin alkuaineiden jaksollisen j\xc3\xa4rjestelm\xc3\xa4n yl\xc3\xa4puolelle. Neutronit\xc3\xa4htien l\xc3\xb6ytyess\xc3\xa4 sanalla on alettu viitata neutronit\xc3\xa4hdist\xc3\xa4 l\xc3\xb6ytyv\xc3\xa4\xc3\xa4n aineeseen. Oletetaan my\xc3\xb6s, ett\xc3\xa4 neutronit muodostaisivat pelk\xc3\xa4st\xc3\xa4\xc3\xa4n neutronista muodostuvia ytimi\xc3\xa4; esimerkiksi tetraneutroni on nelj\xc3\xa4n neutronin muodostama atomiydin. Tetraneutronien olemassaoloa ei ole pystytty todistamaan kokeellisesti ja niist\xc3\xa4 tehdyt tutkimukset olivat virheellisi\xc3\xa4._NEWLINE_Yksitt\xc3\xa4iset neutronit hajoavat maan p\xc3\xa4\xc3\xa4ll\xc3\xa4 noin 15 minuutissa. Neutronit\xc3\xa4hdiss\xc3\xa4 yksitt\xc3\xa4iset neutronit ja niiden mahdollisesti muodostamat ytimet ovat stabiileja sen takia, ett\xc3\xa4 neutronit\xc3\xa4hden vetovoima pit\xc3\xa4\xc3\xa4 ne samaan tapaan yhdess\xc3\xa4 kuin atomiytimess\xc3\xa4 olevat neutronit pysyv\xc3\xa4t stabiileina vahvan vuorovaikutuksen ansiosta. Koko neutronit\xc3\xa4hti muodostaa ik\xc3\xa4\xc3\xa4n kuin yhden valtaisan atomiytimen, jossa ne pysyv\xc3\xa4t vakaina._NEWLINE_Alustavaa todistusaineistoa on l\xc3\xb6ytynyt dineutroneista vuonna 2012 tehdyiss\xc3\xa4 tutkimuksissa. On kuitenkin t\xc3\xa4rke\xc3\xa4\xc3\xa4 erottaa dineutroni- ja tetraneutronitutkimusten kaksi selkeint\xc3\xa4 piirrett\xc3\xa4. Tetraneutronihypoteesissa oletettiin, ett\xc3\xa4 olisi olemassa maan p\xc3\xa4\xc3\xa4ll\xc3\xa4 stabiileja neutroniytimi\xc3\xa4. Sen sijaan dineutronioletuksessa ne pysyv\xc3\xa4t yhdess\xc3\xa4 vain lyhyen aikaa._NEWLINE_Vaikka neutronit\xc3\xa4hdet ovat todistettuja objekteja t\xc3\xa4htitieteess\xc3\xa4 neutroniumin todistaminen on hankala teht\xc3\xa4v\xc3\xa4. Neutronit\xc3\xa4hden suurta tiheytt\xc3\xa4 ja valtavaa vetovoimaa vastaavia olosuhteita on hankala luoda maanp\xc3\xa4\xc3\xa4llisiss\xc3\xa4 laboratorioissa, kuten hiukkaskiihdyttimiss\xc3\xa4.'